Author: zdeno.kmetek
Last saved by: lydia.babiakova
Company: MŠSR

Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		Štátna radkyňa 
Znalosť jazykov:                                            Anglický jazyk 
                                                                       (všeobecná štátna jazyková skúška)

2. Zahraničná pracovná cesta 

Štát: 						Belgicko
Mesto:						Brusel
Vykonaná v dňoch: 				20.-21.09.2011
Prijímajúca organizácia: 			Rada Európskej únie, generálny sekretariát                                                                     
Účel cesty:					Pravidelné zasadnutie pracovnej skupiny pre 
                                                                       šport Rady  Európskej únie (Rada EÚ)
Spôsob financovania: 		            Ministerstvo školstva, vedy, výskumu 
                                                                       a športu SR a Rada EÚ    

3. Rámcový program pobytu
21.09.2011
10,00 h – začiatok zasadnutia
Témy:
-	Boj proti manipulácii výsledkov športových zápasov (match – fixing)
-	Zastúpenie členských štátov EÚ vo Svetovej anti-dopingovej agentúre WADA a koordinácia pozície EÚ pred zasadnutiami WADA
-	Úloha športového dobrovoľníctva pri podporovaní aktívneho občianstva
16,20 h – koniec zasadnutia
odchod delegácií

4. Všeobecné informácie k problematike
Zasadnutia pracovnej skupiny pre šport (Working Party on Sport) sa vždy uskutočňujú pred zasadnutím Rady EÚ pre vzdelávanie, mládež kultúru a šport a spolu so zasadnutím COREPER 1 predstavujú prípravu na zasadnutia Rady EÚ, na ktorých sa zúčastňujú ústavní činitelia (ministri, príp. štátni tajomníci) členských štátov EÚ. Na zasadnutiach pracovnej skupiny pre šport sa preberajú témy, o ktorých sa bude rokovať a pripravujú závery, ktoré sa budú schvaľovať na zasadnutí Rady EÚ.

Zasadnutie viedla pani Agáta Dziarnowska z poľského predsedníctva EÚ. Na úvod bol predložený plán zasadnutí tejto pracovnej skupiny do konca roka a  stručná  správa o expertnej konferencii EÚ o dobrovoľníctve („From voluteering to leadership“), ktorá sa uskutočnila od 13.-14.09.2011 vo Varšave, v rámci poľského predsedníctva EÚ. 

Informácie Európskej komisie:
Pán Michal Krejza, riaditeľ odboru športu generálneho riaditeľstva pre vzdelávanie a kultúru, mládež a šport Európskej komisie informoval o  predložených projektoch v rámci výzvy EK k prípravným aktivitám v oblasti športu na rok 2011. V rámci výzvy EK boli vyhlásené dve témy: 1. dobré riadenie v športe a 2. prevencia násilia  a neznášanlivosti v športe a boj proti nim. Prijatých bolo 110 projektov, ktoré sú, v porovnaní s minuloročnými projektmi, na vyššej kvalitatívnej úrovni. Do konca novembra bude prebiehať výberový proces a následné schválenie najlepších projektov Európskou komisiou. 

Boj proti manipulácii výsledkov športových zápasov (match – fixing)

	Poľské predsedníctvo pripravilo diskusný materiál na tému boj proti manipulácii výsledkov športových zápasov (match – fixing), ktorý bol podnetom na diskusiu. Na úvod diskusie predsedajúca uviedla, že v súvislosti s touto problematikou EÚ podnikla určité kroky, ktoré by mali členské štáty EÚ povzbudiť, aby sa zaoberali riešením problému manipulácie so športovými výsledkami, ako aj problémom nelegálneho on-line stávkovania. Je to akútny problém a negatívny, globálny jav, ktorý sa rozmáha na celom svete a ktorý poškodzuje zásadným spôsobom etické hodnoty športu a športového hnutia.  Na úrovni EÚ od júla 2011 prebiehajú konzultácie so stávkovými firmami, športovými zväzmi, olympijskými výbormi a športovým hnutím a 5.10.2011 bude prebiehať v Európskom parlamente široko koncipovaná diskusia na túto tému so športovým hnutím a predstaviteľmi členských štátov EÚ. 
	V diskusii odzneli príspevky predstaviteľov členských štátov EÚ o tom, ako tento problém riešia na národnej úrovni. Vo väčšine prípadov sú opatrenia a postupy voči tomuto problému podobné. Manipulácia s výsledkami športových zápasov je klasifikovaná ako trestný čin podvodu a preto sa tento problém aj rieši v súlade s trestným zákonom členského štátu. V tejto súvislosti sa väčšina zhodla v názore, že  uvedené opatrenia sú postačujúce a nie je nutné zavádzať nové trestné pravidlá, či vytvárať nové inštitúcie, ktoré by sa zaoberali výlučne podvodmi so športovými výsledkami. Zdôraznené bolo, že na prekonávanie tohto problému je nutná spolupráca nielen na EÚ úrovni, ale aj celosvetovo (keďže sa tento nelegálny biznis veľmi rozrastá v Ázii a Južnej Amerike) a to nielen orgánov činných v trestnom konaní, ale  aj na úrovni športového hnutia. 
	V niektorých krajinách sa čoraz viacej zameriavajú nielen na represívne, ale aj na preventívne opatrenia, a to predovšetkým prostredníctvom vzdelávania a zavádzaním prehľadného systému udeľovania licencií  spoločnostiam, ktoré prevádzkujú online stávkovanie. V niektorých členských štátoch, ak je napríklad Taliansko, prevádzkujú systém detekovania ilegálnych činností, v rámci ktorého môžu zistiť aj podvody v športe, kým vo Veľkej Británii existuje zo zákona osobitný útvar, ktorý sa zaoberá týmto problémom (tzv. Gambling Commission).

Zastúpenie členských štátov EÚ vo Svetovej anti-dopingovej agentúre WADA a koordinácia pozície EÚ pred zasadnutiami WADA

	V súvislosti so zastúpením členských štátov EÚ vo Svetovej anti-dopingovej agentúre WADA a koordinácii pozície EÚ pred zasadnutiami WADA poľské predsedníctvo pripravilo návrh uznesenia Rady EÚ, o ktorom by mali rokovať ministri   novembrovom zasadnutí rady.
	Návrh uznesenia Rady o zastúpení ČŠ EÚ vo Svetovej anti-dopingovej agentúre WADA a koordinácii pozície EÚ pred zasadnutiami WADA bol upravený podľa predbežných pripomienok ČŠ EÚ a predložený na ďalšie pripomienkovanie na aktuálnom zasadnutí pracovnej skupiny. 

Dokument má dve prílohy. Prvá hovorí o pravidlách zastúpenia členských štátov EÚ a druhá o pravidlách pre Radu, členské štáty a Európsku komisiu týkajúcich sa prípravy na zasadania WADA.
Poľské predsedníctvo navrhuje v návrhu uznesenia nasledovné zastúpenie členských štátov EÚ vo WADA: zástupca aktuálneho tímového predsedníctva EÚ, zástupca nasledujúceho  tímového predsedníctva EÚ a expert na ministerskej úrovni zvolený Radou EÚ. Mandát členov by trval  3 roky. Pri predkladaní návrhu rezolúcie poľské predsedníctvo dávalo dôraz na plynulú kontinuitu procesu preberania a odovzdávania agendy predstaviteľmi tzv. „Tria“ predsedníctiev EÚ, v role reprezentantov EÚ vo WADA. To znamená, že predstavitelia predsedníctiev EÚ by sa nestriedali na postoch reprezentantov WADA naraz, ale v rozličných termínoch, čím by sa, podľa názoru poľského predsedníctva EÚ, zabezpečila kontinuita  odbornej práce predstaviteľov EÚ vo WADA. V súvislosti s touto otázkou Španielsko nesúhlasilo s poľským návrhom, najmä s jeho časovým harmonogramom výberu a nástupu na post zástupcov EÚ do WADA a preto predložia svoj návrh v písomnej podobe na sekretariát rady. K španielskemu návrhu sa vyjadria ostatné členské štáty na nasledovnom zasadnutí pracovnej skupiny, prípadne pred zasadnutím písomne.

Úloha športového dobrovoľníctva pri podporovaní aktívneho občianstva

Pod dobrovoľníckou prácou sa rozumejú dobrovoľnícke činnosti, ktorých cieľom nie je materiálny zisk a ktoré sa vykonávajú v prospech iných občanov. Dobrovoľníci a dobrovoľnícke činnosti zohrávajú významnú úlohu pri organizovaní významných športových podujatí, ako aj pri činnostiach športových klubov. Športové dobrovoľníctvo posilňuje tvorbu a zvyšovanie sociálneho kapitálu tým, že podporuje pozitívne sociálne postoje založené na hodnotách, ktoré sa rozvíjajú prostredníctvom športu, ako sú: fair play, tímová práca, vytrvalosť, zodpovednosť, tolerancia, rešpektovanie ostatných, schopnosť prekonať prekážky.
Keďže je podpora dobrovoľníctva, nielen v športe, jednou z priorít EÚ v súčasnom období (rok 2011 – Európsky rok dobrovoľníctva) poľské predsedníctvo pripravilo návrh záverov Rady EÚ o úlohe športového dobrovoľníctva pri podporovaní aktívneho občianstva. 
Na zasadnutí pracovnej skupiny sa predstavitelia členských štátov EÚ, ktorí mali pripomienky, vyjadrovali k textu návrhu tohto dokumentu. Väčšina diskutujúcich mala pripomienky k bodu v texte, ktorý hovorí o vytvorení databázy dobrovoľníkov v športe na úrovni EÚ. Najzávažnejšou otázkou v tejto súvislosti bola otázka kompetentného subjektu, ktorý bude prevádzkovať takúto databázu a ochrany osobných údajov. Predstavitelia Francúzska sa vyjadrili, že v texte nie je dostatočne objasnený termín dobrovoľníckej práce. Je nutné zdôrazniť, že dobrovoľník nemá byť chápaný ako náhrada za zamestnanca a že v dobrovoľníckej práci neexistuje vzťah nadriadený – podradený. Najpodstatnejšou črtou, ktorá definuje dobrovoľníka by mala byť jeho dobrá vôľa pracovať v prospech komunity, či spoločnosti. 
Ďalší okruh pripomienok diskutujúcich sa týkal návrhu podporiť uznanie kompetencií dobrovoľníka prostredníctvom národných kvalifikačných rámcov. Niektorí mali výhrady k takémuto návrhu riešenia podpory dobrovoľníctva v športe. V súvislosti s touto otázkou predstaviteľka Francúzska sa vyjadrila v prospech vytvorenia osobitného systému certifikácie dobrovoľníckej práce na národnej úrovni. 
Posledný okruh otázok sa týkal výroku v texte, ktorý hovoril o daňovom zvýhodnení dobrovoľníckej práce v rámci národných systémov DPH. K tomuto výroku bolo viacej výhrad a predložený bol návrh, aby sa táto oblasť v texte dokumentu vypustila, alebo upravila tak, aby  jej štylizácia zodpovedala charakteru dokumentu – záverom rady.

5. Stručné zhrnutie rokovania
Pracovná skupina pre šport na zasadnutí prerokovala tri témy, z ktorých dve boli rozpracované v podobe návrhov dokumentov pre Radu EÚ – Návrh uznesenia rady o zastúpení členských štátov EÚ vo Svetovej anti-dopingovej agentúre WADA a koordinácia pozície EÚ pred zasadnutiami WADA a návrh záverov rady k úlohe športového dobrovoľníctva pri podporovaní aktívneho občianstva. Ohľadom zastúpenia EÚ vo WADA bol, okrem návrhu poľského predsedníctva, predložený aj návrh Španielska. K obom návrhom sa vyjadria členské štáty EÚ na budúcom zasadnutí. Návrh uznesenia rady bude upravený na základe dohodnutého konsenzu a vyjadrení členských štátov EÚ. Poľské predsedníctvo EÚ bude podobne postupovať aj pri  úprave druhého návrhu dokumentu „Návrh záverov rady k úlohe športového dobrovoľníctva pri podporovaní aktívneho občianstva“, ktorý bude tiež predložený na novembrovom rokovaní Rady EÚ. 

6. Závery a odporúčané závery 
Členské štáty EÚ sa dohodli, že pred najdôležitejšími zasadnutiami WADA sa stretnú a pripravia spoločnú platformu EÚ. Taktiež sa zhodli, že tri posty EÚ vo WADA budú mať predstavitelia členských štátov EÚ a nie reprezentanti orgánov EÚ. Výber predstaviteľov EÚ vo WADA bude vychádzať zo systému tzv. „Trio“ predsedníctiev v EÚ a bude v kompetencii samotných členských štátov EÚ. Výber a status predstaviteľov EÚ do WADA potvrdí Rada EÚ. Ohľadom systému organizácie výberu predstaviteľov EÚ do WADA boli predložené dva návrhy, týkajúcej sa zlepšenia koordinácie EÚ k WADA ku ktorým sa členské štáty vyjadria na budúcom zasadnutí pracovnej skupiny.

7. Osobitne vyhodnotený očakávaný prínos ZPC
SR ako členský štát EÚ sa priamo zúčastňuje na rokovaní pracovnej skupiny v rámci športovej agendy EÚ a má takto možnosť ovplyvniť tvorbu športovej politiky na európskej a národnej úrovni. Zároveň, v spolupráci s predstaviteľmi Stáleho zastúpenia SR pri EÚ v Bruseli pripravuje podklady pre ministra na rokovania Rady EÚ v rámci agendy o športe. Počas rokovaní boli získané informácie, ktoré budú využité pri tvorbe koncepcií a aktualizácii programu rozvoja športu.

8. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 03.10.2011
		
Správu vypracovala: Mgr. Lýdia Babiaková 			

Správu schválili: 

Ladislav Križan, PhD.- GRS   ..............................................     

Ing. Elena Malíková – RO  ..................................................